Virallinen lehti nro C 013 , 18/01/1999 s. 0106



KIRJALLINEN KYSYMYS E-1863/98 esittäjä(t): Alexandros Alavanos (GUE/NGL) komissiolle (16. kesäkuuta 1998) Aihe: Kreikan oliiviöljyn tukien tarkastuselimen lakkauttaminen Kreikan oliiviöljyn tukien tarkastuselimen perustaminen ja toiminta on rahoitettu ja sitä rahoitetaan edelleen asetuksen 2262/84(1) perusteella. Komissio on tuonut julki erityisen myönteisen näkemyksensä tästä toimielimestä sekä vastaavista Italiassa, Espanjassa ja Portugalissa toimivista elimistä pitäen erityisen tärkeänä niiden riippumattomuutta kansallisesta hallinnosta, sillä niillä on "keskeinen osuus toimenpiteen tarkastusten alalla" (KOM(96) 0571 lopull., 12.11.1996)(2). Kreikan hallitus lakkauttaa lailla oliiviöljyn tukien tarkastuselimen. Kreikan maatalousministeri totesi Kreikan parlamentille, että elimen lakkauttamisesta "on tiedotettu EU:n yksiköille kaikilla tasoilla". Komissiolta kysytään: 1. Onko se hyväksynyt kyseisen toimielimen lakkauttamisen, milloin ja millä menettelyillä tämä tapahtui? 2. Tullaanko asetusta 2262/84 vastaavasti muuttamaan? 3. Lakkautetaanko myös muiden jäsenvaltioiden vastaavat elimet? 4. Katsooko komissio, että tarkastusten antamisella oliiviöljyalalla maksajana toimivan toimielimen tehtäväksi taataan tarkastusten riippumattomuus kansallisesta hallinnosta? 5. Siirretäänkö lakkautettavan toimielimen rahoitus maksajana toimivalle toimielimelle vai lopetetaanko tämä rahoitus? Komission jäsenen Franz Fischlerinkomission puolesta antama vastaus (30. heinäkuuta 1998) Komissio sai äskettäin epävirallisen tiedon siitä, että Kreikan maatalousministeriö on toimittanut Kreikan parlamentille hyväksyntää varten luonnoksen "EMOTR:n ohjaus- ja takuujaostosta myönnettyjen yhteisön tukien maksu- ja tarkastuselimen (OPEKEPE)" perustamista koskevasta laista. Luonnosta ei ole annettu virallisesti tiedoksi komissiolle. Saatavilla olevien tietojen mukaan luonnoksessa ehdotetaan, että Kreikan oliiviöljyn tarkastuselin (OEEE) lakkautetaan ja perustetaan uudelleen valmisteilla olevan uuden maksuelimen yhteyteen. Komissio ilmoitti äskettäin Kreikan viranomaisille, että muutokset OEEE:n muotoon, toimivaltaan ja toimintaan ovat mahdollisia ainoastaan muuttamalla asianomaista yhteisön lainsäädäntöä [oliiviöljyalan erityistoimenpiteistä 17 päivänä heinäkuuta 1984 annettu neuvoston asetus (ETY) 2262/84], mikä luonnollisesti pätee kaikkiin asianomaisiin jäsenvaltioihin. Tällä hetkellä komissiolle ei ole aikomuksia ehdottaa neuvostolle tällaista asetusmuutosta. Komissio ei ole tietoinen siitä, että muut jäsenvaltiot olisivat lakkauttamassa vastaavia elimiään. Asetuksessa (ETY) 2262/84 säädetään, että oliiviöljyä tuottavien jäsenvaltioiden on perustettava erityinen elin, jolla on oliiviöljyalan valvontaan liittyviä erityisiä tehtäviä. Siinä säädetään myös, että elimelle on annettava täysi hallinnollinen itsemääräämisoikeus, sillä on oltava yksinomainen oikeus rekrytoida henkilökuntansa ja sen on toteutettava yksinomaan oliiviöljyalan tarkastustoimia koskevan erityisen toimintaohjelman mukaiset tarkastus- ja muut toimenpiteet. Komissio antaa huomautuksensa tästä ohjelmasta ennen kuin jäsenvaltiot voivat hyväksyä sen lopullisesti. Komission mielestä olisi vaikeaa taata OEEE:n hallinnollinen itsemääräämisoikeus, jos se sulautetaan kaikkien EMOTR:n ohjaus- ja takuujaoston alojen tarkastuksista vastuussa olevaan yleiseen maksuelimeen. Yhteisön rahoitusosuus OEEE:n menoista riippuu erityissäännöistä, joiden avulla komissio pystyy tunnistamaan, ovatko elimelle yhteisön talousarviosta maksetut ennakot tukikelpoisia. Nämä säännöt velvoittavat jäsenvaltiota toimittamaan komissiolle erityisen talousarvioluonnoksen, jossa on tiedot erityisesti henkilökunnan käyttöä koskevista suunnitelmista, hallinnollisista kustannuksista, investoinneista sekä erikseen yhteisön rahastoista ja kansallisista rahastoista saatavista tuista. Lisäksi jäsenvaltion on toimitettava komissiolle erityinen tarkastuskertomus, joka koskee yksinomaan elimen rahoitushallintoa. Komissio tekee päätelmät yhteisön menoista tämän kertomuksen perusteella. On itsestään selvää, että OEEE:a voidaan rahoittaa yhteisön talousarviosta ainoastaan, jos nämä edellytykset täyttyvät. (1) EYVL L 208, 3.8.1984, s. 11. (2) EYVL C 378, 13.12.1996, s. 16.